Soms is 'n roman klein en dun en stil, maar dit dawer soos 'n spreuk of blink soos 'n edelsteen. Hierdie is so 'n roman. Dis asof dit nog altyd daar was. Daar is niks geprakseer of bewimpel daaraan nie: dis amper vanselfsprekend. Daar is geen poging tot mooiskryf of opstoppery nie, die taal is gestroop, net die nodige inkleding word gedoen, soos met 'n novelle, en wat die leser bybly is die karakters. Daar is te min van hierdie soort boeke in Afrikaans… – Deborah Steinmair, Skrop.co.za
'n Klein boek met 'n impak soos 'n donderhou. – Joan Hambidge, Woorde wat Weeg, 21 Junie 2020
'n sprokie wat met meesterlike hale onmiddellik 'n lewe oproep – Jean Meiring, Rapport, 24 Februarie 2019
Ek wens ek wens bewys dat 'n novelle selfs meer trefkrag as 'n ellelange roman kan hê. Met ekonomiese woordgebruik, uitsonderlike goeie karakterisering en knap situasieskepping oorrompel die skrywer die leser met dié aandoenlike verhaal oor hoe betowerend die lewe kan wees. – Francois Bekker, Die Burger, 11 Maart 2019
Betower soos 'n kind deur 'n sprokie, kon ek die boek nie neersit nie. […] Wat Ek wens, ek wens egter so buitengewoon maak, is dat die bonatuurlike uiteindelik nie 'n deurslaggewende rol speel nie. […] Hierin lê Van den Berg se meesterskap en die betowering van die boek. – Willie Burger, Vrouekeur, 7 Junie 2019
Van den Berg se roman is 'n genot om te lees, is met tye verstommend snaaks. – Reinhardt Fourie, Litnet, 4 Mei 2020
Wenner van die:
2020 W.A. Hofmeyrprys vir literatuur
2020 kykNET-Rapportprys vir fiksie
2020 kykNET-Rapportprys vir film.
(Sien commendatios laer op die blad.)
Ek loop al van minstens 2010 af met hierdie storie in my kop rond, en het toe al die kerntoneel geskryf waar Seb vir Gawie ontmoet. In 2017 het ek gaan sit en hom uiteindelik ordentlik neergeskryf.
Commendatio vir die 2020 W.A. Hofmeyrprys:
Commendatio vir die 2020 kykNET-Rapportprys vir fiksie:
Zirk van den Berg se Ek wens, ek wens het die tydloosheid en betowering van 'n moderne sprokie. Enersyds is dit herkenbaar eietyds; andersyds byna argetipies in die verkenning van oervrese en -begeertes.
Seb Walters, 'n middeljarige lykbesorger, se lewe verloop met dodelike reëlmaat: sy werk is voorspelbaar, sy huwelik saai en sy verhouding met sy tienerkinders stram. Al wens hy soms hy kan "die grond van sy bleek wortels afskud" en soos 'n "distel op die wind" sweef, voel hy meestal soos 'n graf-engel met vlerke van klip. Op 'n dag verander sy lewe handomkeer wanneer 'n agtjarige seun saam met sy ma by White Lily Funerals instap, omdat die terminaal siek kind presies wil weet wat met hom gaan gebeur wanneer hy sterf. Terwyl Seb vir Gawie (Gabriël) toelaat om in een van die doodskiste te lê, vertel die seun hom van die sprokie oor 'n man wat drie wense kon wens. Dié verhaal, en die buitengewone ontmoeting waarvan dit deel vorm, maak 'n onuitwisbare indruk op Seb en dwing hom om met nuwe oë na sy lewe buite die lykshuis te kyk.
Soos die Rubik-kubus op die voorblad, pas alles in dié roman naatloos inmekaar. Die fyn afgewerkte eindproduk spreek van deeglike navorsing, slim beplanning en taalvernuf. Uiteindelik word gróót vrae binne die omlysting van 'n beskeie lewe gevra, terwyl die weersinwekkende op verrassende wyse lêplek langs die wonderbaarlike kry. Sonder 'n sweem sentimentaliteit vuur Van den Berg se vertelling die verbeelding aan en nooi dit die leser uit om, saam met Seb, nuwe bestaansmoontlikhede te oorweeg.
In taalgebruik vergroot Ek wens, ek wens die reikwydte van Afrikaans deurdat dit die amper vergete betekenisse van woorde soos onskuld, eerlikheid, welwillendheid, egtheid en hoop herontgin. In dié opsig sluit dit aan by die sogenaamde "nuwe opregtheid" waarvan daar wêreldwyd sprake is en waarin daar op doelbewuste, maar ingeligte, wyse wegbeweeg word van postmoderne afstandelikheid, ironie en sinisme.
Ek wens, ek wens is 'n boek wat die leser oplaas losruk "van hierdie aardgebonde verdomde lot" en die hoop laat vlam dat wense tóg waar kan word. Dit is die perfekte teenmiddel teen die Weltschmerz wat tans ervaar word en 'n waardige wenner van die kykNET-Rapport-boekprys vir 2020.
– Thys Human, Noordwes-Universiteit
Commendatio vir die 2020 kykNET-Rapportprys vir film:
In 'n era van die "quick fix" en Twitter-nuus, Insta-influencers en groot gebare staan 'n onpretensieuse storie uit in al sy gewoonheid.
Seb se lewe verander onherroeplik wanneer hy die skraal kind in die doodskis met sy wit satynvoering intel. Die seuntjie met die engelnaam, Gawie, vertel hom van die sprokie van die drie wense en sonder dat Seb dit besef, kantel sy eie saai bestaan op hierdie oomblik in dié van 'n sprokie …